Predsjednik Hrvatskog helsinškog odbora Ivan Zvonimir Čičak pretučen je u noći na subotu ispred svoje kuće u zagrebačkom kvartu Trnje. Sam Čičak, do kojeg nismo došli jer je bio u bolnici, za portal dalmacijanews.com kazao je da ga je nepoznati, vidno alkoholizirani muškarac, napao kada je nakon povratka iz Banja Luke pokušavao parkirati automobil ispred svoje kuće u Zelinskoj ulici.

Mislio sam da je neki balavac

– Mislio sam da je neki balavac, ali sam doznao da ima 33 godine. Ta količina agresije i alkohola u našem društvu me šokira. Želio sam se parkirati ispred svoje kuće i dao mu znak svjetlima da se pomakne. On mi je prišao i napao me, a kada sam nazvao policiju i pokušao braniti se, nasrnuo je još žešće – prepričao je Čičak za spomenuti portal tragičnu noć.

Do sukoba je, prema Čičkovim riječima, došlo jer je muškarac nasred ceste zaustavio automobil s otvorenim vratima.

Predsjednik HHO-a se osjeća vrlo loše jer mu je ozlijeđena sinusna kost kraj očne šupljine, zbog čega danas mora na operaciju na odjelu maksilofacijalne kirurgije u KBC Dubravi.

Član izvršnog vijeća i glasnogovornik HHO-a Igor Peternel također nam je potvrdio da mu je šef napadnut kad se vratio iz BiH s jednog intervjua.

Sudeći prema Čičkovu dojmu, u HHO-u, kaže Peternel, drže da sukob nema političkih konotacija, već je Čičak jednostavno bio u krivo vrijeme na krivome mjestu i naletio na pijanog divljaka koji je problem s parkingom riješio šakama.

Sve je na policiji

– Koliko sam ga shvatio, čovjek mu je zapriječio ulaz u garažu, zbog čega su se porječkali. A kad je Čičak ušao u automobil da pozove policiju, taj ga je čovjek napao. Čičak drži da se iza napada ne krije nikakva politika, no policija će obaviti svoj dio posla da utvrdi što se zapravo dogodilo – kazao je Peternel.

Zagrebačka policija je, ne navodeći imena, priopćila da je nakon verbalnog, a zatim i tjelesnog sukoba, 33-godišnjak 66-godišnjaka teško ozlijedio te da mu je pružena liječnička pomoć u KBC-u Zagreb. Napad se dogodio oko 2.30 sati.